試闈同宋德操陳純中登稽古閣曉望
作者：汪藻
朝代：宋

paragraphs: 雙睫不能熟，疏鐘起初曉。
危欄扶力上，層簷掛雲表。
羣峰蒼玉如，開簾四環繞。
向來聲利場，自今眼界小。
兩君天下士，一見意傾倒。
有此風味佳，未受秋思惱。
我昔溪上住，盟言寄鷗烏。
今年縱得來，官事間日少。
樊籠更樊籠，歸途天樣杳。
是處非不佳，千慮舒懷抱。
浮雲且東來，吾家隔林杪。
境熟斷難忘，終念今朝好。